《汉皋寄怀沪上阿姨胡子贞作》
清代·吴曾徯

黄鹄摩燕云，失雄自朔北。南翔哺雏凤，蔚成毛五色。

吾家有孀姨，秉心本渊塞。藐孤芜我妻，半生瘁心力。

茕茕吊形影，嗷嗷受卵翼。黄金手挥尽，明珠光难匿。

艳色人间重，蛾眉世所惑。群盗势汹汹，将欲掠弱息。

力作障风幡，手刃劫花贼。芙蓉出污泥，依然亭亭植。

卓哉女专诸，风尘赏奇特。射屏赘李渊，逐臣怜苏轼。

自惭归无家，何以堪倾国。蛟龙失云雨，鸾凤困枳棘。

累他巾帼雄，藜羹不糁食。女杰岂可负，佳人难再得。

仗策走江汉，冀得效一职。珠还合浦中，人归锦江侧。

惜无虬髯知，空有昆崙忆。书剑仍飘零，风烈想闺阁。

令女厉贞操，庄姜美正直。女界有仪型，庶为天下则。

作者简介：字絅斋，光绪甲午举人。性情温厚，儒雅风流。治古文辞，宗桐城派。著有《絅齐剩稿》，但存诗作不多，今作录主要为戊戌岁在宣南寓所作。